Psalm 37 Kleingroepmateriaal – 21-27 Nov 2011 – NGK Somerstrand
Psalm 37 Kleingroepmateriaal – 21-27 Nov 2011
Written by Chris van Wyk on 17/11/2011 . Posted in Psalms.
Ons lees die Psalm met die Lectio Divina metode:
1. Kom tot rus – (Silencio)
Gee 'n tyd van stilte. Dink aan dinge wat jou ontstel en gee dit een vir een vir die Here. Dink aan dinge wat jou inspireer en dank die Here daarvoor. Vra dat die Here deur hierdie Psalm met jou sal praat (5 min). Die leier sluit af deur Psalm 37:4 te bid: "Vind jou vreugde in die Here, en Hy sal jou gee wat jou hart begeer".
2. Lees die Psalm – (Lectio)
Laat iemand Psalm 37 lees – Wysheid lê in 'n God-gesentreerde lewe. Gee stilte dat elkeen nadink oor wat hom of haar tref. Deel dit met mekaar – gee elkeen 'n kans; moenie nou al kommentaar lewer nie.
Lees die volgende inset, en deel met mekaar wat julle tref daarin:
Twee maniere van leef word in hierdie wysheidsPsalm met mekaar gekontrasteer, dié van die goddelose wat hom of haar nie aan God steur nie en dié van die gelowige wat dit wel doen. Wysheid lê in 'n God-gesentreerde lewe.
Dit is duidelik dat hierdie wyse woorde gerig word aan mense wat dit nie maklik het in die wêreld nie. Hulle lei onder skelms en skurke (vers 1, 7, 9), het te kampe met onregverdige beskuldigings (vers 6, 33), en ly onder verdrukking (vers 11). Daarom is dit een van die groot versoekings vir gelowiges – wat onder druk verkeer – om self in opstand te kom en die reg in eie hand te neem.
1. VOLHARD – Getrouheid kos altyd baie … maar goddeloosheid kos volgens die Psalm uiteindelik meer – "Hy sien hulle dag kom" (vers 13)!
2. VERTROU – Die wyse weg is om jou werk rustig te doen en die Here te vertrou (vers 3-4) wat belowe dat Hy jou die begeertes van jou hart sal gee (vers 5). Só 'n lewe sluit in om die kwaad te vermy (die weg van die goddeloses) en die goeie te doen (vers 27 en verder).
3. KOM TOT RUS – Bring jou hart tot rus voor die Here. Die groot gevaar volgens die Psalm is die emosies wat in jou opgewek word as jy jou lewe vergelyk met dié van die goddeloses. Daarom dat "in stilte" die Here vertrou moet word (vers7), nie kwaad en ontsteld geraak moet word nie (vers 7-8), omdat dit uiteindelik net ellende bring.
4. GOD IS BESIG MET JOU – Die belydenis van die Psalmis is daarby dat die Here die koers bepaal van die mens met wie se pad Hy tevrede is, en dat Hy sulke mense ondersteun (vers 23). Dit is die Psalmis, Dawid, se persoonlike ervaring en ook sy waarneming van die ervaring van ander gelowiges.
3. Oordink die betekenis van die Psalm – (Meditatio)
Elkeen kies 'n vers of woord uit die Psalm wat jou ruk/troos/uitdaag en oordink die praktiese betekenis daarvan vir jou. Deel dit met mekaar.
4. Antwoord die Here in gebed – (Oratio)
Fokus op wat julle gehoor het en antwoord die Here. Julle kan ook hier voorbidding doen.
5. Geniet God se teenwoordigheid – (Contemplatio)
Gee 'n tyd van stilte waar in julle sonder woorde God se teenwoordigheid geniet (3 min).
6. Wees gehoorsaam aan God – (Incarnatio)
Gaan doen wat julle gehoor het!
­ Jy kan ook elke Woensdagaand 17:30-18:30 met Rethie die Psalm van die week met Lectio Divina saamlees.
­ En daarna kan jy die Bybelskool bywoon van 18:30-19:30 oor die ander Psalms wat ons die week saamlees– dié week lees ons Psalms 25-33.